Г.Ціванова
Да праблемы высвятлення дыялектнай асновы 
твораў беларускага пісьменства XVIII стагоддзя
Пераважная большасць твораў XVIII ст. не мае дакладнай пашпартызацыі, таму высвятленне дыялектнай асновы мовы таго ці іншага помніка мае важнае навуковае значэнне.  
У XVIII ст., калі беларуская мова займае маргінальнае становішча  ў дзяржаве, калі напісанне па-беларуску не рэгламентуецца ніякімі нормамі, у аўтараў маецца шмат патэнцыяльных магчымасцей для адлюстравання асаблівасцей народнай гаворкі.
У якасці аб’екта даследавання мы абралі камедыйныя тэксты, якія пісаліся навучэнцамі і выкладчыкамі розных навучальных устаноў як практыкаванні ў рыторыцы і піітыцы. Усе гэтыя творы з’яўляюцца макаранічнымі, што яскрава паказвае адметнасць часу: суіснаванне беларускай мовы побач з іншымі славянскімі мовамі. Для паўнаты карціны шматмоўнасці сітуацыі напісання твораў заўважым, што асобныя прадметы ў гэтых навучальных установах выкладаліся на латыні, царкоўнаславянскай, польскай мовах. 
Навуцы вядома каля трох дзесяткаў беларуска-польскіх, беларуска-украінскіх, беларуска-рускіх інтэрмедый, аднак пераважная большасць іх – публікацыі пазнейшых часоў. Мы аналізавалі арыгінальныя рукапісы, якія рэпрэзентуюць гаворку розных тэрыторый Беларусі: заходняй –  інтэрмедыя “Вакханалія”, створаная на тэрыторыі Гродзеншчыны [гл.  А.І.Мальдзіс, с.201, а таксама Г.Ціванова, сс.21-24.]; паўночнай – “Камедыя” Каятана Марашэўскага (месца стварэння – Забельская калегія – указана  на тытульнай старонцы); усходняй – інтэрмедыі “Селянін на споведзі”, “Селянін у касцёле” са зборніка Смаленскай семінарыі. Гаварыць пра дакладнае, паслядоўнае адлюставанне жывой народнай гаворкі не выпадае: аўтары да гэтага не імкнуліся (а калі б і захацелі – не змаглі б, бо не было арфаграфічнай нормы). Яны стваралі мастацкі вобраз, і адным з асноўных сродкаў стварэння гэтага вобраза была гаворка персанажа. Дакладнасць перадачы асаблівасцей вымаўлення залежыць ад густа і моўнага адчування аўтара (ці перапісчыка). Тым не менш, думаецца, правамерна паставіць пытанне, якімі гутарковымі рысамі поціпастаўлены тэксты, створаныя на розных тэрыторыях. 
Адной з самых яскравых асаблівасцей беларускай фанетыкі з’яўляецца аканне. 
Вельмі паказальным у гэтым сэнсе з’яўляецца рукапіс “Камедыі” К.Марашэўскага, напісаны двума почыркамі. Першы скрыптар аканне ў пачатку і сярэдзіне слова адлюстроўвае ў 80% ад усіх патэнцыяльна магчымых выпадкаў: chadżu, ad tapara, małaczu, da paudnia, adzin, pamahała; caluheńki, ad capa, żanockaja (14)[footnoteRef:2], у канцавым адкрытым складзе – у 25%: nada, kaniecna (14); яканне у гэтай частцы рукапісу не адлюстроўваецца зусім: aniemeli, jeszczo, biereć, z klećboju, dzieciey, na ziemli, siermiaszka zdzieretca, nie maju (14). Другі скрыптар аказваецца больш чуйным да народнага маўлення і перадае аканне ў 91% выпадкаў: adrachysia, prasić, maja, tahdy, hadzina, paydu, adnak, karocińki, havoruczy, zmaryusia, addychacca, nie mahu (24); у  канцавым адкрытым складзе – у 83%: tak chuda, duża, moża, tolka, douha (24). Адразу заўважаецца даволі паслядоўнае адлюстраванне якання – у 87,5% выпадкаў: jaho, mianie, zviali, ciaper, biada (24); пры гэтым насуперак польскай арфаграфічнай традыцыі (!) адпаведна вымаўленню пішацца адмоўе не ў першым пераднаціскным складзе ў 72,7% выпадкаў: niamożna, nia dużo, nia czorny, nia muszu (24). [2: Тут і далей лічбы ў дужкакх пасля прыкладу – нумар старонкі арыгінала.
] 

У рукапісах  XVIII ст. не проста адлюстравана аканне, але і паказана яго варыятыўнасць на розных тэрыторыях. Так, у інтэрмедыі “Вакханалія” такая паказальная мясцовая рыса, як ненаціскное [о]  у канцавым адкрытым складзе перадаецца з дакладнасцю 100%: krywo, licho (20), heto, dobro, sieno (21). Пры гэтым аканне ў пачатку і сярэдзіне слова адлюстравана ў 84,2% выпадкаў: z haławy, barada maia, wada padmyła, pazwalaiu (21); яканне – у 72%: zbiasilisia (20), ciabie, siadzić, mianie (21). 
Адметнай асаблівасцю дыялектнай асновы Смаленскіх камедый з’яўляецца дысімілятыўнае аканне, якое ў тэксце адлюстравана спарадычна: тамъ нипанашаму ни такъ у насъ (68), привизався (68б). Пры гэтым аўтар адчувае асаблівае вымаўленне рэдукцыі ненаціскных галосных і перадае іх напісаннем літары ы пасля цвёрдых зычных на месцы дыялектнага рэдукаванага гука (<[э],[o]): кажытца (66б), кыли (67), ниводный исуспяцы не попропuщу (67) і літары и пасля мяккіх:  ци ни пападзhтца (66б), знаиця [знаjиц’а] (67), нh поsнаишъ (68). У цэлым жа ў гэтых тэкстах аканне адлюстравана ў 77,2% ад усіх патэнцыяльна магчымых выпадкаў: пападзhтца, кали бъ, изваими (= и с своими) павидзися, к абhдни, чаго (66б), харашенка (67б); яканне – у 89%: бязделлимъ (66б), ня бывши, пиряпечку (67), ня видна, у цябе, зямляныя, дзяревня, ци ня придзиць (67б), занясли, на мяне (68), побядзицелю (70).
У сістэме дыялектнага кансанантызму самай паказальнай рысай з’яўляецца якасць гука [р]. Зацвярдзелае [р] прадстаўлена як у інтэрмедыі “Вакханалія” – krywo , dureiuć (20), remiasnik, nie pasciarohsia, adchwastać chrypcianku (21), pry boku, upierad (23), – так і ў  “Камедыі” К.Марашэўскага: ad samych kurey, biereć, perałom, harawać (14), kryczyć, treba (14б), nie zahraszyu, wieroukaju, prystupiło, treśni harujuczy (15).
Смаленскія камедыі прадстаўляюць мясцовае вымаўленне – мяккае [р’]: забрязгаюць, пиряпечку (67), цяпhрь, приказаваю (67б), забрiˆовъ (68), хрясцися (69), припячець, да зари, гавориць, берясцень (69б).
Наяўнасць падоўжаных зычных проціпастаўляе вымаўленне на розных дыялектных масівах. Няма падоўжаных ў гаворцы-аснове інтэрмедыі “Вакханалія”: zboża (21), swinia (23) і “Камедыі”: życio, świnia (14). Падоўжаныя зычныя характэрны для гаворак Віцебскай, Магілёўскай, паўночна-ўсходныя часткі Гродзенскай, мінскай і Гомельскай абласцей [ДАБМ, карта №64]. Яны адлюстраваны ў тэксце Смаленскіх камедый: бязделлимъ (66б); хаця часцей у тэксце напісанні адлюстроўваюць арфаграфічную традыцыю: скрясенья (= воскресенье), богамолья (70).
Сярод  граматычных дыялектызмаў перш за ўсё звяртае на сябе ўвагу  форма вінавальнага склону ў функцыі прамога дапаўнення, што павінна проціпастаўляць адушаўлёныя і неадушаўлёныя назоўнікі. Гэта рыса паслядоўна прасочваецца ў тэксце Смаленскіх камедый. Тут аб’ект дзеяння названы адушаўлёным назоўнікам у форме В(=Р): мужика з двора збыць (66б), учуць голубя (69б); неадушаўлёным назоўнікам – у В(=Н): сынъ разбивае.. железы (68), сонца бокъ припячець (69), бацьки хлhбъ рабляли (70). Толькі пры дзеяслове з адмоўем ужываецца форма В(=Р): ци ни разабю я табh етыхъ манистовъ (68), якъ души не влепить (69).
 Абсалютна па-іншаму прадстаўлены гэтыя формы ў інтэрмедыі “Вакханалія”. Тут адзначаны адушаўлёны ў В(=Н) – ratować  ludzi dobrych (20) – і неадушаўлёныя ў В(=Р): cepa… dziarżać, sachy kiarować (21), szukać paduszok (23). Паводле сведчанняў дыялектолагаў, такое ўжыванне характэрна для многіх паўднёва-заходніх гаворак, у прыватнасці ў Лідскім, Навагрудскім і інш. раёнах Гродзенскай вобласці [ДАБМ, карта №211]. 
“Камедыя” прадстаўляе як адны, так і другія формы: sosnu spuscić,  irwać jabłyk (14), // drou rubać (14б), zakładu adraczysia (24). Вядома, што твор напісаны выкладчыкам Забельскай калегіі, якая знаходзілася ў Дрысенскім павеце. Вёскі Забелы цяпер няма, бліжэйшая да яе вёска Валынцы дыялектолагамі не абследавалася. У цэлым для гаворак гэтай тэрыторыі характэрна ўжыванне прамога дапаўнення ў форме В(=Н), аднак у трох вёсках (Казлоўцы, Шчарбіцкія і Мётлы) на бліжэйшай да гэтай тэрыторыі адзначаны ў функцыі прамога дапаўнення формы В(=Р) неадушаўлёных назоўнікаў. Гэты факт патрабуе далейшага навуковага асэнсавання. Тым больш, што менавіта паблізу гэтых вёсах адначаны яшчэ адзін вузкамясцовы граматычны дыялектызм: двухскладовы канчатак творнага склону адзіночнага ліку назоўнікаў жаночага роду – z klećboju, pad łaukaju (14), wieroukaju (15) – пры тым, што на ўсім астатнім абшары гэтага павета адзначаны толькі формы з аднаскладовым канчаткам -ой/-ей. [ДАБМ, карта 69].
  Да граматычных дыялектызмаў мовы інтэрмедыі “Вакханалія” дададзім адпаведныя той жа тэрыторыі формы назоўнага склону множнага ліку назоўнікаў ніякага роду з канчаткам -а:  iedź u les pa drowa, usiliusia ty u łyka (23) [ДАБМ, карта №97].
У сістэме займенніка звяртае на сябе ўвагу найперш вымаўленне ўказальнага займенніка гэты. Смаленскія камедыі вылучаюцца тут сярод іншых перадачай вымаўлення з прыстаўным [j]: Ета мая баба, въ ета лиха (66б), ета нехта ж з маскалiˆовъ (67). Прыстаўны [h] адзначаны як у “Вакханаліі” – heto ludzi tonuć (20), szczo heto sa mnoiu dziecsa (21), – так і ў “Камедыі”: heta żart (14), usiamu hetamu winawat (15). Адзначаныя асаблівасці цалкам адпавядаюць вымаўленню на тэрыторыях, адпаведных мяркуемым дыялектным асновам мовы помнікаў [ДАБМ, карта №49].
У сістэме дзеяслова адзначым для І спражэння фіналь -ць у формах 3-й асобы адз. ліку з націскам на аснове ў  “Камедыі” skażeć (14), nie wozmieć (14б), licha znaić (24) і ў Смаленскіх камедыях вся дзяревня знаиць, да и пuза развяжиць, поп приедзиць (67б), будзиць казаць, попъ кажиць (69), адпаведныя дыялектнай аснове [ДАБМ, карта №149]. Нечаканымі з’яўляюцца такія формы ў інтэрмедыі “Вакханалія” on każeć, nie wozmieć (20), waniaieć, tak budzieć (21), бо дыялектолагамі зафіксаваны толькі адзінкавыя аналагічныя ўжыванні ў Дзятлаўскім і Навагрудскім раёнах. Затое менавіта на гэтых тэрыторыях пашыраны такія адметныя для інтэрмедыі формы 2 асобы множнага ліку, як wy siadzicio, chaho smieiaciosia (20) [ДАБМ, карта №152].
Паказальнай з’яўляецца і перадача постфікса зваротных дзеясловаў. У інтэрмедыі “Вакханалія” – больш аднастайна: smieiaciosia (20), nie lańsia (23). У “Камедыі” першы перапісчык падае варыянтыўныя напісанні, прычым некаторыя з іх проста паўтараюць польскую арфаграфічную норму: upiuzsysię, kaczjetca, zdzieretca (14), mazalicca (15b) wieszalisię (18), admieniłosie, choczecca, stałosię (18); другі перапісчык больш арыентуецца на вымаўленне: ubłutausia, pacieszusia, addychacca, spadzewatca (24). Што ж да Смаленскіх камедый, то тут адлюстравалася моцная рэдукцыя галосных: вотъ я и паидзись (66б) [ДАБМ, карта 164].
Такім чынам, для аналізу дыялектнай асновы мовы помніка намі вызначаны наступныя рысы-маркёры 
фанетычныя:  
· аканне, 
· яканне, 
· якасць [р], 
· наяўнасць падоўжаных зычных; 
граматычныя:  
· выражэнне прамога дапаўнення (В-Р або В-Н), 
· двух-/аднаскладовы канчатак Т.адз. назоўнікаў ж. роду, 
· вымаўленне займенніка гэты, 
· канчатак 3 ас. адз. ліку дзеясловаў І спражэння,
· канчатак 2 асобы множнага ліку, 
· постфікс зваротных дзеясловаў.
Аналіз тэкстаў беларускай мовы на народна-гутарковай аснове, праведзены паводле азначаных рыс, будзе плённым для вызначэння дыялектнай асновы таго ці іншага твора. Пры гэтым, безумоўна, у кожным асобным выпадку пералік адметных рыс можа быць павялічаны.

